شھید گُلثوم ءِ نام ءَ
رسترانی رستری برجائیں بے سائیں شپاں
ھر بلوچ ءِ زند پیڑات ءَ گم ءِ سیائیں شپاں
چے بِہ لِکّاں گوں وتی زرد ءِ ھیالاتاں دمے
گُرک ،دائم ھون تِنگاں وھد ءِ بے ریائیں شپاں
ناشریں دزّانی ٹولی ءِ سروک باریں تاں کد ؟
پندلاں سازیت ءُ کندیت درد ءِ پہ آہیں شپاں
واھگ ءِ ایمّان ءِ کِشکاں بیمّ مانیت داں سباہ
اَچ وتارا ما بِہ داریں دُور اللہ ئیں شَپاں
بے ھیائیں نوبت ءِ کردار سوچیت نوں من ءَ
گوں وتی دستاں لگوریں آس دنت مائیں شپاں
نکش اِتہ ھُونانی کسّہ گوں دل ءِ درداں شریفؔ
گیدی ءِ دمکاں مُدامی کھر ءُ دلسیائیں شپاں
شریف مومنؔ
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔